Document ID: 32005R1564

KOMISSION ASETUS (EY) N:o 1564/2005,
annettu 7 päivänä syyskuuta 2005,
vakiolomakkeitten vahvistamisesta Euroopan parlamentin ja neuvoston direktiivien 2004/17/EY ja 2004/18/EY mukaisesti julkisiin hankintamenettelyihin liittyvien ilmoitusten julkaisemista varten
(ETA:n kannalta merkityksellinen teksti)
EUROOPAN YHTEISÖJEN KOMISSIO,
joka
ottaa huomioon Euroopan yhteisön perustamissopimuksen,
ottaa huomioon vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta 31 päivänä maaliskuuta 2004 annetun Euroopan parlamentin ja neuvoston direktiivin 2004/17/EY (1) ja erityisesti sen 44 artiklan 1 kohdan ja 63 artiklan 1 kohdan,
ottaa huomioon julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31 päivänä maaliskuuta 2004 annetun Euroopan parlamentin ja neuvoston direktiivin 2004/18/EY (2) ja erityisesti sen 36 artiklan 1 kohdan, 58 artiklan 2 kohdan, 64 artiklan 2 kohdan ja 70 artiklan 1 kohdan,
on kuullut julkisia hankintoja käsittelevää neuvoa-antavaa komiteaa,
sekä katsoo seuraavaa:
(1)
Direktiivissä 2004/17/EY edellytetään, että direktiivin soveltamisalaan kuuluvat hankinnat julkaistaan Euroopan unionin virallisessa lehdessä. Ilmoituksissa on oltava mainitussa direktiivissä ja erityisesti sen liitteissä XIII, XIV, XV A, XV B, XVI, XVIII ja XIX vahvistetut tiedot.
(2)
Direktiivissä 2004/18/EY edellytetään, että direktiivin soveltamisalaan kuuluvat hankinnat julkaistaan Euroopan unionin virallisessa lehdessä. Ilmoituksissa on oltava mainitussa direktiivissä ja erityisesti sen liitteessä VII vahvistetut tiedot.
(3)
Vakiolomakkeet näiden ilmoitusten julkaisemiseksi vahvistetaan julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetussa neuvoston direktiivissä 92/50/ETY, (3) julkisia tavaranhankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetussa neuvoston direktiivissä 93/36/ETY, (4) julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetussa neuvoston direktiivissä 93/37/ETY (5) ja vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetussa neuvoston direktiivissä 93/38/ETY, (6) sellaisina kuin ne ovat muutettuina komission direktiivillä 2001/78/EY. (7)
(4)
Koska direktiivit 92/50/ETY, 93/36/ETY ja 93/37/ETY on korvattu direktiivillä 2004/18/EY ja direktiivi 93/38/ETY direktiivillä 2004/17/EY, on tarpeen vahvistaa yhteiset, ajan tasalle saatetut vakiolomakkeet, joissa otetaan huomioon kyseisissä direktiiveissä edellytetyt tiedot ja joita voidaan käsitellä sähköisesti.
(5)
Jäsenvaltioiden on saatettava direktiivit 2004/17/EY ja 2004/18/EY kansallisen lainsäädännön osaksi viimeistään 31 päivänä tammikuuta 2006. Muutamat jäsenvaltiot voivat kuitenkin saattaa nämä direktiivit osaksi kansallista lainsäädäntöä ennen kyseisen määräajan päättymistä. Sen vuoksi on tarkoituksenmukaista, että direktiivissä 2004/17/EY tarkoitetut hankintayksiköt ja direktiivissä 2004/18/EY tarkoitetut hankintaviranomaiset käyttävät tässä asetuksessa vahvistettuja vakiolomakkeita kansallisten toimenpiteiden voimaantulopäivästä niissä jäsenvaltioissa, joissa kansallista lainsäädäntöä koskevat toimenpiteet tulevat voimaan ennen direktiiveissä 2004/17/EY ja 2004/18/EY säädettyä kansallisen lainsäädännön osaksi saattamisen määräajan päättymistä,
ON ANTANUT TÄMÄN ASETUKSEN:
1 artikla
Hankintayksiköiden on käytettävä direktiivin 2004/17/EY saattamista osaksi kansallista lainsäädäntöä koskevien toimenpiteiden voimaantulopäivämäärästä ja viimeistään 1 päivästä helmikuuta 2006 vakiolomakkeita, jotka vahvistetaan tämän asetuksen liitteissä IV-IX, XII ja XIII, julkaistaessa Euroopan unionin virallisessa lehdessä mainitun direktiivin 41-44 ja 63 artiklassa tarkoitettuja ilmoituksia.
2 artikla
Hankintaviranomaisten on käytettävä direktiivin 2004/18/EC saattamista osaksi kansallista lainsäädäntöä koskevien toimenpiteiden voimaantulopäivämäärästä ja viimeistään 1 päivästä helmikuuta 2006 vakiolomakkeita, jotka vahvistetaan tämän asetuksen liitteissä I, II, III ja VII-XIII, julkaistaessa Euroopan unionin virallisessa lehdessä mainitun direktiivin 35, 36, 58, 64, 69 ja 70 artiklassa tarkoitettuja ilmoituksia.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä syyskuuta 2005.

Labels: 7
12
3